3012 NANDANAMADHU SA'THE KE GO ELE
3122 GA'NE GA'NE ESECHILE
3280 PRADIIP JVELE D'EKECHILUM BA'RE BA'RE
3832 GA'NE GA'NE BHARE DILE
3899 BA'RE BA'RE JIIVER TARE A'SA TUMI 8Hanameele, ngwana rangwane, a ba a tla ho nna lebaleng la teronko, kamoo ho neng ho boletse Jehova kateng, a re ho nna: Ako ithekele tshimo ya ka e Anathothe, naheng ya Benjamine, hobane tokelo ya ho e rua ke ya hao le ya topollo ke ya hao; o ithekele yona. Yaba ke a tseba hobane ke lona lentswe la Jehova. 2018 Ba re Litfest Programme – Ba re e ne re Literary Arts
Ba re e ne re Lit Fest 2018 Fa re bua ka ngwao ya batho, re bua ka ditumelo tsa bone tse di betlilweng mo leisong la nako; re bua ka mekgwa ya botshelo e e tlotlegang ya borraetsho le bommaetsho e e tlhotlhilweng mo tsamaong ya botshelo jwa setšhaba.
Fa re bua ka ngwao re bua ka mmino le poko – go gelebetega ga legalapa le morethetho wa matlhawa o o kayang batho gore ke bomang. Re bua ka legalapa la ga Rabojalwa kwa Mokwena, Sekokotla Kaboeamodimo kwa GaNgwaketse le Kgomotso Mokane a tswidinya kwa Gammangwato. Re bua ka morethetho wa dinao tsa Dipela tsa ga Kobokwe le molodi wa segankure sa ga Ratsie Setlhako. Re bua ka botswerere jwa ga Ditiro Leero, Thabang Gaarogwe le Tomeletso Sereetsi a kopa gore: “a ko lo goroseng Robete”
Re bua ka Diselammapa tsa ga T.K. Mouwane, Sebaga sa Lorato sa ga Matlapeng Ray Molomo kwa Kgatleng.
Bagaetsho fa re bua ka ngwao re bua ka tsamaiso ya lenyalo, botsetsi le phitlho. Re bua ka kgomo ya motlhakanelwa, perepetsha le mokwele, sekgawane le bokwana kwa bathong ba ga setlhong ga se huparelwe. Re bua ka kgomo ya metsi e e tlang e ronoka kwa ga Mmangwato.
Re bua ka maitseo le maitsholo, le boikgapho tse di tlotlomatsang morafe. Re bua ka go tlotla batsadi – le thuto e e nonofileng ya Susu ilela Suswane gore Suswane le ene a tle a go ilele.
Re bua ka kgodiso ya bana e e tshwaraganetsweng ke morafe ka re itse fa lore lo ojwa lo sa le metsi; mme lo robega motlhofo fa lo omile.
Ngwao e akaretsa dijo le temo-thuo tse di re tshedisitseng ka lobaka re le Batswana.
Ngwao e akaretsa lobebe lwa puo ya batho ka bontle jotlhe jwa yone; kapari ya bone e e tlotlegang e bile e ba tsholetsa; e sa ba tsenye nyatsego.
Ka jalo batho betsho fa re ka hularela ngwao ya rona; re tlaabo re itatlha re ikananya le ditšhabatšhaba. Ke sone se goleng botlhokwa gore re bo re le seboka sigong jono re tsile go ipelela ngwao ya rona.
A re ithulaganyeng botoka re direng mmogo ka gore bana ba kgwale ba bitsana ka melodi e bile Motswana a re se monate se ingwaelwa. A re itireleng re leseng go lelalela puso jaaka e ka re, re badidi ba ba tshwitifaletsweng ke itlhobogo.
A re itlwaetseng re bo re rotloetseng le bana go bua Setswana se se tlhololo se se sa tswakanngwang ka Sekgoa. A ba rutwe bontle le tswina ya teme ya ga bone. A ba reedisiwe dipina tse di monate tse di dirisang Setswana se sentle. A ba bale dipolelo tse di kgatlhang e seng tse di otsedisang e bile di ba kgoba marapo.
MOSOLA WA NGWAO
A re gakologelweng gore
Ngwao ke yone e e re tlhalosang gore re bomang?
Ke yone e e re fang serite jaaka setšhaba le batho.
Fa re itse gore re bomang:
re tlaa ikgantsha ka ditso le ditumelo tsa rona mme di sa re tlhabise ditlhong ka gope.
re tlaa ikgantsha e bile re nna motlotlo ka mmino le poko ya rona
re tlaa tlotla dijo le letlotlo la ngwao ya rona ka go lemoga bomosola le botlhokwa jwa tsone.
BOSETU E TSHWANETSE YA DI GOGA KWA PELE
BOSETU e tshwanetse go nna yone motshwarateu mo go tsa ngwao mme ya semelela – ya ipantela-adimo – ya dira kwa ntle ga ngoselo le go ikgogona. Ke lona masupatsela le bo tshoso-o-rweleng.
Lentswe la lona le tshwanetse go utlwala fa dipuo tsa Botswana ka go farologana di foforega fa pele ga matlho a lona. BOSETU e tshwanetse go nna le lentswe mo Botswana Languages Committee le mo lekgotleng la Intangible Cultural Heritage jaaka bommantswitswidi ba ngwao. Lo tshwanetse go dira go sireletsa seemo sa Setswana jaaka puo ya setšhaba; mme lwa seka lwa ema foo; lo tshwanetse gape go lwela tlhabololo le tshomarelo ya diteme tse dingwe tsa Botswana jaaka karolo ya letlotlo la lefatshe leno.
Lentswe la lona le tshwanetse go utlwala fa maitseo le setho di wela tlase mo setšhabeng ka gore se se tebeleganya ngwao ya Batswana. Go latlhegelwa ke tshisimogo le tlotlano go simolotse go ata mo tšhabeng ya rona mo e bileng jaanong go jwelelela kwa palamenteng ya rona. A ntswe la kgalemo le tswe mo BOSETU gore matlhabisa-ditlhong a ga a eletsege.
Fa mohiri a kgaoganya banyalani, mongwe a mo romela kwa botsheka, yo mongwe a mo romela kwa borwa, lentswe la lona le tshwanetse go utlwala gore thulaganyo e e tshosetsa popagano ya lelwapa; e tshosetsa kitlano ya setšhaba.
BOSETU e tshwanetse go bua ka lentswe le le kwa godimo ka seemo se se tsweletseng mo dikoleng se dibuka tsa bakwadi ba rona di sa rekweng mo dikweleng ka teng.
Selo se se koafatsa baithuti ka ba gola ba se na boitseanape jwa go bala mo go tseneletseng
Se koafatsa dikompone tsa mo gae tse di gatisang dibuka ka di retelelwa ke go rekisetsa dikole mo Botswana.
Selo se koafatsa bokwadi ka se nyemisa bakwadi ba rona (ba bontsi jwa bone e leng barutabana)moko.
Gape se kokonela ngwao ya rona ka ga e kwalwe, e bile ga e rekisiwe.
BOSETU e tshwanetse go dirisana le makgotla a bakwadi mo Botswana go sireletsa dikgatlhego tsa bakwadi ba bontsi jwa bone e leng barutabana.
“…. a ko o rapele morwa Dikgageng, O rapele kgosi e nkatamele
A nnee kgomo ke ye go e anywa, ka kwa ga Rramonnedi ke kotame hela
Ke eme hela ke sa kganela sepe, kana ha motho a boka o itatswa mabogo
Ka ke itse ha ke boka seharatlhatlha ke boka motho o marapo a thata…”
Sekokotla Kaboeamodimo o ne a batla go duelelwa go boka ga gagwe…
Badiragatsi ga ba a tshwanelwa go duelwa ka mogopo wa dijo. Badiragatsi ga ba a tshwanelwa go bewa bobi mo matlhong go twe “tlaa o diragatse mahala ka na o tlaa bo o ipapatsa le wena.” Badiragatsi ba tshwanetse go duelwa ka madi fela jaaka mongwe le mongwe gore se ba se dirang se nne le serite mo setšhabeng.
Sa bobedi, ngwao e tshwanetse gore e nne le mosola mo dithutong. Se se raya gore ditsangwao fela tsotlhe tse o ka di akanyang: a ke bodiragatsi, mmino, dijo, puo, kapari le tse dingwe, di tshwanetse tsa rutwa baithuti mme tsa nna dingwe tsa dithuto tse di botlhokwa kwa sekoleng. E re ka barutabanna e le bone bokgajana, ke bone ba ba nonofetseng go fatlhosa bana ba rona mo go tsa ngwao.
Mme ke lo tlogela ka mafoko a batsogapele a a reng: tshwarang ka thata barutabana; tshwarang thata bommantswitswidi ba ngwao: kgomo mogala tshwara ka thata e se re o utlwa sebodu wa kgaoga.
Bagaetsho fa re bua ka ngwao, re bua ka rona – segarona.
Re a leboga Mmantswitswidi Otlogetswe.
Setswana ka monate! Ke eletsa rothe re ne re ka nna le kgathego mo puong ya rona, Setswana, segolo bogolo banana.
A mafoko a mantle e le ruri!ka setswana se se phepa!re a leboga Prof Otlogetswe!
Ke batla go itse gore dipudi tse dintsintsi di bitswang. Dikgomo ke motlhape, dinkum ke let so m...